Oltens

Os oltens (en rumano olteni) son os habitants d'Oltenia (Rumanía). Son cristianos ortodoxos y charran rumano.

Oltenia ye una rechión de Rumanía de entre as mes pobres, menos industrializatas y atrasatas y os suyos habitants tienen fama de rudos. En Rumanía fan chistes con oltens a l'igual que en Francia con belgas, en Espanya con lepers u en Uesca con chent d'Almudévar.

 Modo de vida tradicional 
En a ribera d'o Danubio y as planas d'Oltenia o modo de vida tradicional ye l'agricultura. En o cabalto d'os Carpatos bi ha un pastoreyo transhumant.

 Luenga 
A parla oltena perteneix a lo dacorrumano meridional y se diferencia d'atras parlas dacorrumanas en que conserva o pasato perfecto simple, que en atros países vlacos s'ha perdito y ye substituyiu por un uso amplo d'o pasato perfecto compuesto (como en francés, y representando un caso inverso a lo que ha esdeveniu en gallego u asturiano).

 Historia 
Un diploma de 1247 d'o rei d'Hongría Bela IV testimonia a presencia d'un voivot d'os vlacos d'Oltenia y part d'o Banato dito Seneslau, a qui o mesmo rei Bela IV reconoixeba cierta independencia, sin que estase exento de pagar tributo.Carlo Tagliavini: Los orígenes de las lenguas neolatinas. Introducción a la filología romance. Fondo de Cultura Economica.

En o sieglo XIII os hongaros prenen o control de Vlaquia pa protecher-sen d'os tartaros-mongols. O voivot Basarab, dimpués de vencer a lo rei d'Hongría en 1330 creya un estato ortodoxo independient con metropolitano en Argeş en 1359. En a Edat Meya Oltenia yera conoixita como Valachia Minor ("Vlaquia la Chica"), en oposición a Muntenia, que yera Valachia Maior ("Vlaquia la Gran"

Os otomans invadioron Vlaquia en 1395. Se creya una cruzata cristiana con hongaros y franceses que ye derrotata en Nikipol en 1396, y dende ixe inte o voivot de Vlaquia ha de pagar un tributo a los otomans. Vlaquia quedará como un estato tampón entre o reino d'Hongría y l'Imperio Otomán. Os hongaros fracasoron debant os otomans en 1444 en Varna y en 1448 en Kosovo.

En 1459 o voivot Vlad Ţepeş se niega a pagar tributo a los otomans y Vlaquia encomienza a resistir a invasión otomana primer con o refirme d'Hongría. En 1462 os otomans derrotan a Vlad Ţepeş e posan a lo suyo chirmán de voivot. En 1476 os hongaros posan a Vlad Ţepeş como voivot pero ye derrotato por os otomans, que dominarán Vlaquia dica o sieglo XVIII.

Baixo o rechimen otomán os principatos de Vlaquia y Moldavia no son ocupatos pero cosiran o nombramiento de voivoz. En 1593 ye nombrato voivot Miguel o Bravo, que se converte en prencipe de Transilvania en 1599 y voivot de Moldavia en 1600. Por primera vegata os tres prencipatos son unitos baixo una mesma autoridat nativa, pero ye derrotato en 1601.

En 1718 por o tractau de Passarowitz os austriacos s'apoderan d'o Banato y Oltenia. En o tractau de Belgrado de 1739 Oltenia se reintegra en Vlaquia.

 Referencias 

Categoría:Pueblos vlacos
Categoría:Etnias de Rumanía